Lars Løkke Rasmussen (V), 2009-10-21:
Tak for det.
Jeg vil gerne indlede spørgetimen her, som er den første, jeg har mulighed for at deltage i i denne folketingssamling, med at sige nogle få ord om det politiske program, der tegner sig for den sæson, vi går i møde, en sæson, som jo er en travl sæson.
Derfor vil jeg også blot koncentrere mig om at sige noget i stikordsform om de sådan helt afgørende ting.
Punkt 1: Hovedopgaven er jo fortsat at styre os gennem den økonomiske krise med færrest mulige menneskelige omkostninger.
Derfor fører regeringen en offensiv krisepolitik, som er blandt de mest ekspansive i verden, og som sammen med den lave rente hæver BNP-væksten i 2010 med 4 pct. og beskæftigelsen med op mod 75.000 personer.
Vi fører samtidig en ansvarlig, veldoseret og målrettet krisepolitik, som har det sigte at ramme det rigtige balancepunkt mellem at gøre alt for at undgå, at ledigheden stiger yderligere, og sikre, at den regning, der efterfølgende skal samles op, bliver så lille som mulig.
Det er en udfordring, og det vil også være en udfordring under de aktuelle finanslovforhandlinger.
Punkt 2: Samtidig arbejder vi jo aktuelt hårdt med den retspolitiske udfordring.
Så sent som i denne uge har vi jo også set frygtelige eksempler på ofre for bandeopgør, og det er selvsagt helt uacceptabelt, at menneskers liv og førlighed bringes i fare.
Det er også derfor, at vi jo allerede sidste år satte ind med en betydelig oprustning af politiet.
I foråret fulgte vi det op med en bandepakke.
Udspillet fra åbningsugen om en tobenet indsats over for ungdomskriminalitet med det sigte at afkoble fødekæden til banderne har det samme formål.
Meget af diskussionen her har jo handlet om sænkningen af den kriminelle lavalder, men det er vigtigt også at fremhæve de mange elementer i det her initiativ, som består af omkring 40 forslag, som har fokus på den forebyggende indsats.
For vi skal selvfølgelig møde hårdt med hårdt, men vi skal også have stærk fokus på en målrettet og forebyggende indsats, så vi frakobler forsyningskæderne til banderne.
Så krisepolitik og retspolitik er to vigtige punkter i en ambitiøs og tætpakket indenrigspolitisk kalender.
Så er der jo også en tæt pakket udenrigspolitisk kalender.
Vi er nu 2 måneder fra afslutningen af Danmarks største udenrigspolitiske satsning i nyere tid, nemlig klimatopmødet i København.
Vi bevæger os nu ind i slutfasen.
Regeringen intensiverer sit klimadiplomati.
Og det er jeg i sagens natur også selv i stigende grad, for vi er nu nået dertil i forhandlingerne, hvor stats- og regeringsledernes involvering er helt central.
Vi kan ikke lande en ambitiøs aftale i København uden deres aktive engagement.
Jeg vil derfor også selv i den kommende tid intensivere min indsats med hensyn til at være i direkte dialog med kolleger fra centrale lande.
Og jeg vil presse på for en ambitiøs og konkret klimafinansiering på Det Europæiske Råds møde, som finder sted i næste uge, den 29. og 30. oktober.
Jeg vil også gerne benytte lejligheden til her at sige, at jeg ser meget frem til den internationale parlamentarikerkonference om netop klima, som Folketinget afholder her om ganske få dage.
Det vil i sig selv også være en vigtig trædesten frem mod december og en fantastisk chance for at få parlamentsmedlemmer fra en række parlamenter rundtomkring i verden direkte engageret i det her med hensyn til at skabe det nødvendige nationale, politiske pres, der skal til, for at regeringer fra hele kloden sætter sig i bevægelse med henblik på at nå en ambitiøs aftale i København.
At nå en ambitiøs aftale i København er regeringens allerhøjeste prioritet.